Id-Direttiva 1999/43/KE tal-Parlament Ewropew u tal-Kunsill
tal-25 ta' Mejju 1999
illi temenda għas-17-il darba d-Direttiva 76/769/KEE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi ta' l-Istati Membri li għandhom x'jaqsmu mar-restrizzjonijiet dwar il-marketing u l-użu ta' ċerti sustanzi u preparazzjonijiet perikolużi
IL-PARLAMENT EWROPEW U L-KUNSILL TA' L-UNJONI EWROPEA
Wara li kkunsidraw it-Trattat li jistabbilixxi l-Komunità Ewropea, u b'mod partikolari Artikolu 95 tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Socjali [2]
Waqt li jaġixxu skond il-proċedura stabbilita f'Artikolu 251 tat-Trattat [3],
(1) Billi l-miżuri neċessarji għandhom jiġu adottati għall-operazzjoni mingħajr xkiel tas-suq intern;
(2) Billi l-Parlament Ewropew u l-Kunsill adottaw fid-29 ta' Marzu 1996 id-Deċiżjoni Numru 646/96/KE tal-Parlament Ewropew u tal Kunsill tad-29 ta' Marzu 1996 li tadotta pjan ta' azzjoni biex jiġi kumbattut il-kanċer fil-kwadru għal azzjoni fil-qasam tas-saħħa pubblika (1996 to 2000) [4];
(3) Billi sabiex titjieb il-protezzjoni tas-saħħa u s-sigurtà tal-konsumatur, sustanzi kklassifikati bħala karċinoġeniċi, mutaġeniċi jew tossiċi għar-riproduzzjoni u l-preparazzjonijiet li jikkontjenuhom m'għandhomx jitqiegħdu fis-suq sabiex jintużaw mill-pubbliku in ġenerali;
(4) Billi d-Direttiva 94/60/KE tal-Parlament Ewropew u tal-Kunsill ta' l-20 ta' Diċembru 1994 illi temenda għall-14-il darba id-Direttiva 76/769/KEE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi ta' l-Istati Membri li għandhom x'jaqsmu mar-restrizzjonijiet dwar il-marketing u l-użu ta' ċerti sustanzi u preparazzjonijiet perikolużi [5] tistablixxi, fil-forma ta' Appendiċi li jikkonċerna l-punti 29,30 u 31 ta' Anness I tad-Direttiva 76/769/KEE [6], lista li fiha sustanzi klassifikati bħala karċinoġeniċi, mutaġeniċi jew tossiċi għar-riproduzzjoni tal-kategorija 1 jew 2; billi dawn is-sustanzi u preparazzjonijiet m' għandhomx jitqiegħdu fis-suq għal użu mill-pubbliku in ġenerali;
(5) Billi d-Direttiva 94/60/KE tipprovdi illi l-Kummissjoni tissottometti lill-Parlament Ewropew u lill-Kunsill proposta sabiex din il-lista tiġi estiża sa mhux iktar minn sitt xhur wara pubblikazzjoni ta' adattament għall-progress tekniku ta' Anness I mad-Direttiva 67/548/KEE [7] li jikkontjeni sustanzi kklassifikati bħala karċinoġeniċi, mutaġeniċi jew tossiċi għar-riproduzzjoni tal-kategorija 1 jew 2;
(6) Billi d-Direttiva tal-Kummissjoni 96/54/KE [8] li tadatta għat-22 darba d-Direttiva 67/548/KEE, u partikolarment l-Anness I ta' magħha, għall-progress tekniku, tikkontjeni 16 il-sustanza kklassifikati ġodda bħala karċinoġeniċi, mutaġeniċi jew tossiċi għar-riproduzzjoni tal-kategorija 1 jew 2; billi dawn is-sustanzi għandhom jiżdiedu mal-punti 29,30 u 31 ta' l-Appendiċi ma' Anness I tad-Direttiva 76/769/KEE, kif konsolidat bid-Direttiva 97/56/KE tal-Parlament Ewropew u tal-Kunsill [9] li temenda d-Direttiva 76/769/KEE għas-16-il darba;
(7) Billi r-riskji u l-vantaġġi tas-sustanzi kklassifikati ġodda, bid-Direttiva 96/54/KE, bħala karċinoġeniċi, mutaġeniċi jew tossiċi għar-riproduzzjoni tal-kategorija 1 jew 2 ġew kundsidrati;
(8) Billi Artikolu 1(1)(f) tad-Direttiva 96/54/KE tħassar tmien iskrizzjonijiet minn Anness I mad-Direttiva 67/548/KEE ladarba s-sustanzi taħt dawn l-iskrizzjonijiet huma diġà koperti b' iskrizzjonijiet oħra jew il-klassifikazzjoni tagħhom bħala karċinoġeniċi ġiet irtirata; billi ħamsa minn dawn is-sustanzi huma inklużi fl-Appendiċi għall-punt 29 ta' Anness I mad-Direttiva 76/769/KEE; billi dawn l-iskrizzjonijiet għandhom ukoll jitħassru fid-Direttiva ta' l-aħħar;
(9) Billi din id-Direttiva tapplika mingħajr preġudizzju għal-leġislazzjoni Komunitarja li tistabbilixxi ħtiġiet minimi għall-protezzjoni ta' ħaddiema kontenuta fid-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri sabiex jiġi nkoraġġit titjib fis-sigurtá u s-saħħa tal-ħaddiema fuq ix-xogħol (1), u d-direttivi individwali bbażati fuqha, b'mod partikolari d-Direttiva tal-Kunsill 90/394/KEE tat-28 ta' Ġunju 1990 dwar il-protezzjoni tal-ħaddiema mir-riskji relatati ma' l--espożizzjoni għal karċinoġeniċi fuq ix-xogħol (is-sitt Direttiva individwali fis-sens ta' Artikolu 16(1) tad-Direttiva 89/391/KEE) [10].
ADOTTAW DIN ID-DIRETTIVA
Artikolu 1
Is-sustanzi elenkati f'Anness I ma' din id-Direttiva għandhom jiżdiedu ma' dawk is-sustanzi elenkati fl-Appendiċi li jikkonċerna il-punti 29, 30 u 31 ta' Anness I mad-Direttiva 76/769/KEE.
Artikolu 2
Is-sustanzi elenkati f'Anness II ma' din id-Direttiva għandhom jitħassru minn dawk is-sustanzi elenkati fl-Appendiċi mal-punt 29 ta' Anness I mad-Direttiva 76/769/KEE.
Artikolu 3
1. L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma' din id-Direttiva sa mhux aktar tard minn sena wara d-data tad-dħul fis-seħħ tagħha. Huma għandhom jinfurmaw minnufih lill-Kummissjoni b'dan.
Huma għandhom japplikaw dawn il-miżuri 18-il xahar wara d-dħul fis-seħħ ta' din id-Direttiva.
2. Meta l-Istati Membri jadottaw dawn il-miżuri, għandu jkollhom referenza għal din id-Direttiva jew għandu jkollhom magħhom din ir-referenza fl-okkażjoni tal-pubblikazzjoni uffiċjali tagħhom. Il-metodi biex issir din ir-referenza għandhom jiġu stabbiliti mill-Istati Membri.
Artikolu 4
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija ndirizzata lill-Istati Membri.
Magħmula fi Brussel, fil-25 ta' Mejju 1999.